ET Euroopa Liidu Teataja C 200/3

Teadaanne, mis käsitleb Taiwani äriühingule antud vabastust dumpinguvastastest meetmetest, mida kohaldatakse Taiwanist saadetava glüfosaadi impordi suhtes

(2005/C 200/03)

Komisjon on saanud teavet ühe Taiwani äriühingu kohta, millele anti vabastus dumpinguvastastest meetmetest, mida 2002. aastal laiendati Taiwanist saadetud glüfosaadi impordile.

1. Toode ja jõusolevad meetmed

Vaatlusalune toode on glüfosaat, mis kuulub CN-koodide ex 2931 00 95 ja ex 3808 30 27 alla.

Määrusega (EÜ) nr 368/1998 (1) kehtestas nõukogu Hiina Rahvavabariigist (edaspidi “Hiina RV”) pärit glüfosaadi impordi suhtes lõplikud dumpinguvastased meetmed. Pärast meetmetest kõrvalehoidmise suhtes läbi viidud uurimist nõukogu 22. detsembri 1995. aasta määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi “algmäärus”) (2) artikli 13 alusel laiendas nõukogu jaanuaris 2002 määrusega (EÜ) nr 163/2002 (3) Hiina RVst pärit glüfosaadi impordi suhtes kehtestatud tollimaksu Malaisiast ja Taiwanist saadetud glüfosaadi impordile (olenemata sellest, kas seda deklareeritakse Malaisiast või Taiwanist pärit impordina või mitte), v.a Taiwanis asuva Sinon Corporationi ja ühe määruses nimetatud Malaisia äriühingu toodang.

Pärast algmääruse artikli 11 lõigete 2 ja 3 alusel läbi viidud kontrollmenetlusi kehtestas nõukogu määrusega (EÜ) nr 1683/2004 (4) Hiina RVst pärit glüfosaadi suhtes lõpliku dumpinguvastase tollimaksu ning laiendas seda tollimaksu Malaisiast ja Taiwanist saadetud glüfosaadi impordile (olenemata sellest, kas seda deklareeritakse Malaisiast ja Taiwanist pärit impordina või mitte), v.a Taiwanis asuva Sinon Corporationi ja ühe määruses nimetatud Malaisia äriühingu toodang.

2. Hiljutised muutused

Komisjon on saanud juhtivalt äriteavet pakkuvalt ja muu hulgas ka aktsiaosalusega seotud küsimusi uurivalt ettevõttelt raporti, milles osutatakse Sinon Corporationi seotusele ühe teise Taiwani äriühinguga. See teine Taiwani äriühing, mis samuti tegeleb glüfosaadi ekspordiga, ei teinud mainitud meetmetest kõrvalehoidmist käsitleva uurimise jooksul koostööd, mistõttu selle äriühingu suhtes kohaldatakse laiendatud meetmeid. Sinon Corporation ei avaldanud ega tunnistanud oma seotust mainitud Taiwani äriühinguga ei uurimise ajal ega pärast seda.

Kui Sinon Corporationi seotus teise ettevõttega, mis samuti tegeleb glüfosaadi ekspordiga, kuid ei teinud uurimise jooksul koostööd, oleks uurimise käigus kinnitust leidnud, oleks see välistanud võimaluse, et Sinon Corporationile antakse vabastus laiendatud tollimaksudest. Seetõttu võib osutuda vajalikuks vabastuse tagasiulatuv tühistamine, kui see põhines Sinon Corporationi esitatud valel või eksitaval teabel. Vabastuse tühistamine võib osutuda vajalikuks ka siis, kui leiab kinnitust, et suhted Sinon Corporationi ja äriühingu vahel, mille suhtes kohaldatakse laiendatud meetmeid, loodi pärast vabastuse andmist. Eespool toodut arvesse võttes tuleks kontrollida, kas Sinon Corporation vastas ajal, mil vabastus anti, kõigile tingimustele, mis võimaldasid taotleda vabastust Taiwanist saadetud glüfosaadi impordile laiendatud meetmetest, ning kui see nii oli, siis kas mainitud äriühing vastab nendele tingimustele ka praegu.

3. Menetlus

Kontrollimise jaoks vajaliku teabe saamiseks saadab komisjon Sinon Corporationile käesoleva teadaande eksemplari ja küsimustiku ning teavitab sellest ka Taiwani ametiasutusi. Nõutud teave ja seda kinnitav tõendusmaterjal peab komisjonile laekuma 21 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti.

Kõigil huvitatud isikutel palutakse teha teatavaks oma seisukohad, täiendada küsimustiku vastuseid muu teabega ja esitada tõendusmaterjal. Nõutud teave ja seda kinnitav tõendusmaterjal peab komisjonile laekuma 21 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti.

Peale selle võib komisjon huvitatud isikud ära kuulata, kui nad esitavad taotluse, milles on toodud konkreetsed põhjused, miks nad tuleks ära kuulata. See taotlus tuleb esitada 21 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti.

Kõik huvitatud isikute esildised ja taotlused peavad olema kirjalikud (mitte elektroonilisel kujul, kui ei ole sätestatud teisiti) ning peavad sisaldama huvitatud isiku nime, aadressi, e-posti aadressi ning telefoni- ja faksi- ja/või teleksinumbrit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Piiratud” (5) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “KONTROLLIMISEKS HUVITATUD ISIKUTELE”.

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05.

4. Koostööst keeldumine

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt algmääruse artiklile 18 nii negatiivsed kui positiivsed järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võib toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 18, võib tulemus olla isikule ebasoodsam, kui see oleks olnud tema koostöö korral.

(1) EÜT L 47, 18.2.1998, lk 1. Määrust on viimati muudetud määrusega (EÜ) nr 1086/2000 (EÜT L 124, 25.5.2000, lk 1).

(2) EÜT L 56, 6.3.1996, lk 1. Määrust on viimati muudetud määrusega (EÜ) nr 461/2004 (ELT L 77, 13.3.2004, lk 12).

(3) EÜT L 30, 31.1.2002, lk 1.

(4) ELT L 303, 30.9.2004, lk 1.

(5) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt nõukogu määruse (EÜ) nr 384/96 (EÜT L 56, 6.3.1996, lk 1) artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.